**Poema chiuvetei**

*Mircea Cărtărescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

într-o zi chiuveta căzu în dragoste

iubi o mică stea galbenă din colțul geamului de la bucătărie

se confesă mușamalei și borcanului de muștar

se plânse tacâmurilor ude.

în altă zi chiuveta își mărturisi dragostea:

- stea mică, nu scânteia peste fabrica de pâine și moara dâmbovița

dă-te jos, căci ele nu au nevoie de tine

ele au la subsol centrale electrice și sunt pline de becuri

te risipești punându-ți auriul pe acoperișuri

și paratrăznete.

stea mică, nichelul meu te dorește, sifonul meu a bolborosit

tot felul de cântece pentru tine, cum se pricepe și el

vasele cu resturi de conservă de pește

te-au și îndrăgit.

vino, și ai să scânteiezi toată noaptea deasupra regatului de linoleum

crăiasă a gândacilor de bucătărie.

dar, vai! steaua galbenă nu a răspuns acestei chemări

căci ea iubea o strecurătoare de supă

din casa unui contabil din pomerania

și noapte de noapte se chinuia sorbind-o din ochi.

așa că într-un târziu chiuveta începu să-și pună întrebări cu privire la sensul existenței și obiectivitatea ei

și într-un foarte târziu îi făcu o propunere mușamalei.

... cândva în jocul dragostei m-am implicat și eu,

eu, gaura din perdea, care v-am spus această poveste.

am iubit o superbă dacie crem pe care nu am văzut-o decât o dată...

dar, ce să mai vorbim, acum am copii preșcolari

și tot ce a fost mi se pare un vis.